text: বদরে আলমের ইন্তিকালে গভীর শোক প্রকাশ
  ২৭ জুলাই ২০২০, সোমবার, ৩:০৭
  বাংলাদেশ জামায়াতে ইসলামীর সাবেক কেন্দ্রীয় নির্বাহী পরিষদ সদস্য ও সাবেক কেন্দ্রীয় বায়তুলমাল সেক্রেটারি জনাব বদরে আলম ৯২ বছর বয়সে ২৬ জুলাই দিবাগত রাত সাড়ে ১২টায় বার্ধক্যজনিত কারণে ইন্তিকাল করেছেন (ইন্না লিল্লাহি ওয়া ইন্না ইলাইহি রাজিঊন)। তিনি ৬ পুত্র ও ৩ কন্যাসহ বহু আত্মীয়-স্বজন রেখে গিয়েছেন। ২৭ জুলাই সকাল ১০টায় রাজধানী ঢাকার লালবাগস্থ তার বাসা সংলগ্ন মসজিদে জানাযা শেষে তাকে আজিমপুর কবরস্থানে দাফন করা হয়েছে।
  জনাব বদরে আলমের ইন্তিকালে গভীর শোক প্রকাশ করে বাংলাদেশ জামায়াতে ইসলামীর আমীর ডা. শফিকুর রহমান ২৭ জুলাই ২০২০ এক শোকবাণী প্রদান করেছেন।
  শোকবাণীতে তিনি বলেন, বাংলাদেশে ইসলামী আন্দোলনের সূচনালগ্ন থেকে জনাব বদরে আলম আন্দোলনের বিভিন্ন পর্যায়ে যুক্ত থেকে অনেক গুরুত্বপূর্ণ কাজ আঞ্জাম দিয়েছেন। আন্দোলনের মেজাজ ও পরিবেশ ছিল তার নিকট অত্যন্ত পরিষ্কার ও স্বচ্ছ। তিনি দীর্ঘ দিন যাবত বাংলাদেশ জামায়াতে ইসলামীর কেন্দ্রীয় বায়তুলমাল বিভাগের সেক্রেটারির দায়িত্ব পালন করেছেন। দায়িত্ব পালনে তিনি ছিলেন সদা তৎপর। প্রতিটি কাজ অত্যন্ত সূঁচারু ও নিয়ম মাফিক করতেন। তিনি ছিলেন একজন শরীফ মানুষ। চলনে-বলনে, পোশাক-পরিচ্ছদে তিনি ছিলেন খুবই পরিপাটি। তিনি কথা বলতেন একদম স্পষ্ট ও শুদ্ধ উচ্চারণে, যা ছিল তার অন্যতম চারিত্রিক বৈশিষ্ট্য।
  আমি তার ইন্তিকালে গভীর শোক প্রকাশ করছি। মহান আল্লাহ তায়ালা তার সকল দ্বীনি খেদমত কবুল করে ও তার ভুল-ত্রুটিসমূহ ক্ষমা করে দিয়ে তাকে জান্নাতুল ফিরদাউসে উচ্চ মাকাম দান করুন এবং আল্লাহ সুবহানাহু ওয়া তা'আলা তার শোকাহত পরিবার-পরিজনদেরকে এ শোকে ধৈর্য ধারণ করার তাওফিক দান করুন।